Zenia Stampe (RV), 2023-04-11:
Tak for det.
Det her er også et forslag, som vi har haft vores betænkeligheder ved, men den korte version af det, som jeg så kommer til at uddybe lidt mere om lidt, er, at vi faktisk er ganske tilfredse med den balance, som forslaget er endt på.
Det er en rigtig, rigtig fornuftig balance, der imødegår nogle af de bekymringer, vi har haft.
En bekymring er selvfølgelig, at man nu skulle udlicitere magtmonopolet, som jo er politiets og statens, til private vagtværn.
Det er jo ingenlunde tilfældet, og derfor læser vi selvfølgelig med interesse og lydhørhed høringssvaret fra Politiforbundet, men vi mener, at der er fundet en fin balance, hvor vagterne altså ikke går politiet i bedene eller der sker en opgaveglidning fra politiet, som altså har det her magtmonopol, til private aktører.
Det synes vi er afgrænset meget, meget fornemt.
En anden grund til, at vi har været skeptiske, er jo den utryghedsskabende diskurs, der nogle gange hersker i dansk politik.
Altså i en verden, i et Danmark, hvor kriminaliteten stort set aldrig har været lavere, men hvor vi politikere hele tiden taler utrygheden op, har vi jo været bange for, at sådan et forslag her skulle skabe et billede i befolkningen af, at det er utrygge tider, og det er heldigvis ikke sådan, det forholder sig.
Omvendt anerkender vi, at der er utryghed i vores samfund, og at der er irritationsmomenter i vores samfund.
Altså, når der er nogle, der spiller høj musik, er det måske ikke noget, der ligefrem gør en utryg, men man bliver nok irriteret og kunne godt ønske sig tilbage til gode gamle dage, hvor landbetjenten stod nede på hjørnet og lige gik hen til de unge og bad dem om at skrue ned.
Det er jo ting, der generer folk.
Det tager vi også alvorligt.
Omvendt kan vi godt forstå politiet, som står med begrænsede ressourcer og siger: Jamen vi kan jo ikke forsvare at døgnbemande S-togsstationer eller mørke tunneler, når vi har en vigtig opgave i at forhindre bandekriminalitet, eller hvad det kunne være, der nok er lidt mere et hotspot i sådan et kriminalitetsperspektiv.
Så vi står jo altså med en opgave, som ikke bliver løst i dag – med steder i vores samfund, hvor der er utryghed, hvor der er irritation, og hvor man i gamle dage måske kunne forvente, at politiet kunne træde ind, men hvor vi bare er i en ressourcesituation nu, hvor vi ikke kan forvente det af politiet.
Det er bare ærgerligt, at det er sådan, men det er sådan, det er.
Og der synes vi, at det kan være udmærket fornuftigt at give kommunerne muligheden for enten at hyre et privat vagtværn eller selv ansætte nogle tryghedsvagter til at være til stede de her steder.
Man kunne jo endda en dag tænke det ind i sådan en mere social tilgang, hvor det måske endda er nogle, som både har en efteruddannelse, altså en vagtefteruddannelse, men måske også har en pædagogisk uddannelse.
Det er jo sådan noget, vi skal høste erfaringer med, og det, der så også gør, at vi med ro i maven kan stemme for det her forslag, er jo, at der er tale om en forsøgsperiode.
Så hvad angår de mange forbehold, der har været i dag – bekymringer, med hensyn til om de har beføjelser nok, eller om de træder for meget ind på politiets banehalvdel – er det jo sådan noget, som vi nu kommer til at indhøste erfaringer med.
Vi synes, det er et godt afbalanceret forslag, der tager det alvorligt, at der er områder i vores samfund, hvor man er utryg eller man er irriteret, og hvor politiet ikke har ressourcerne til at sætte ind.
Det tager vi hånd om, men på en måde, hvor der ikke sker den her, synes vi, bekymrende opgaveglidning, altså hvor man pludselig udliciterer voldsmonopolet, udliciterer ordenshåndhævelsen fra politiet til private aktører.
Det ville vi synes var utrolig bekymrende.
Men det er ingenlunde tilfældet, og især fordi de her tryghedsvagter ikke får beføjelser.
Det er helt afgørende for os, at de ikke bærer våben, at de ikke udskriver bøder.
Som jeg var inde på i mit spørgsmål til Det Konservative Folkeparti, kunne vi jo netop være bange for, hvad der kunne opstå af situationer, utrygge situationer, hvor en vagt jo til trods for en efteruddannelse på ingen måde har den samme baggrund som en politimand.
Og hermed kan jeg fornemme, at jeg skal runde min ordførertale af.